DA Den Europæiske Unions Tidende L 83/16

KOMMISSIONENS BESLUTNING

af 21. marts 2006

om særlige betingelser for fiskevarer importeret fra Indonesien og bestemt til konsum

(meddelt under nummer K(2006) 843)

(EØS-relevant tekst)

(2006/236/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1), særlig artikel 22, stk. 1,

under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (2), særlig artikel 53, stk. 1, og

ud fra følgende betragtninger:

(1) I henhold til direktiv 97/78/EF og forordning (EF) nr. 178/2002 skal de fornødne foranstaltninger træffes over for import af produkter fra tredjelande, hvis de formodes at indebære en alvorlig fare for dyrs eller menneskers sundhed, eller hvis en sådan fare øges.

(2) Der er blevet påvist histamin og tungmetaller i fiskevarer importeret fra Indonesien og bestemt til konsum. Forekomst af sådanne stoffer i fødevarer udgør en potentiel risiko for menneskers sundhed.

(3) I Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer (3) fastsættes prøveudtagnings- og analyseproceduren for histamin og grænseværdierne for histamin.

(4) Ved Kommissionens forordning (EF) nr. 466/2001 af 8. marts 2001 om fastsættelse af grænseværdier for bestemte forurenende stoffer i levnedsmidler (4) er der fastsat grænseværdier for tungmetaller i fisk.

(5) Resultaterne af de seneste EF-inspektioner i Indonesien har vist alvorlige hygiejnemangler i forbindelse med håndteringen af fiskevarer. Sådanne mangler betyder, at fisken ikke er så frisk, som den skulle være, og at den hurtigt bliver fordærvet med deraf følgende højt indhold af histamin i de relevante arter. Ved inspektionerne er der endvidere påvist alvorlige mangler i forbindelse med de indonesiske myndigheders kapacitet til at foretage pålidelig kontrol af fisk, navnlig med henblik på at påvise histamin og tungmetaller i de relevante arter.

(6) Medlemsstaterne bør foretage den fornødne kontrol af fiskevarer fra Indonesien ved ankomsten til Fællesskabets grænse for at hindre, at produkter, der er uegnet til konsum, markedsføres.

(7) Ved forordning (EF) nr. 178/2002 oprettedes systemet for hurtig varsling om fødevarer og foder, der bør anvendes til gensidig underretning som foreskrevet i artikel 22, stk. 2, i direktiv 97/78/EF. Desuden bør medlemsstaterne holde Kommissionen orienteret via periodiske rapporter med alle analyseresultater fra den offentlige kontrol, der er gennemført for sendinger af fiskevarer fra Indonesien.

(8) Denne beslutning bør tages op til revision på baggrund af de indonesiske kompetente myndigheders garantier og på grundlag af resultaterne af medlemsstaternes undersøgelser.

(9) Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET FØLGENDE BESLUTNING:

Artikel 1

Anvendelsesområde

Denne beslutning finder anvendelse på fiskevarer importeret fra Indonesien og bestemt til konsum.

Artikel 2

Test

1. Ved anvendelse af passende prøveudtagningsplaner og påvisningsmetoder skal medlemsstaterne sikre, at alle sendinger af produkter, der er omfattet af artikel 1, underkastes de fornødne test for at sikre, at de pågældende produkter ikke overskrider de grænseværdier for tungmetaller, der er fastsat i forordning (EF) nr. 466/2001.

Endvidere skal der for arter, der tilhører familierne Scombridae, Clupeidae, Engraulidae og Coryphaenidae, foretages en test til påvisning af histamin for at sikre, at indholdet ligger under de grænseværdier, der er fastsat ved direktiv 91/493/EØF.

2. Medlemsstaterne sender hver tredje måned Kommissionen en rapport med alle analyseresultater fra den offentlige kontrol af sendinger af produkter omfattet af stk. 1. Rapporten indsendes i den måned, der følger efter hvert kvartal (april, juli, oktober og januar).

Artikel 3

Uacceptable testresultater

Medlemsstaterne giver ikke tilladelse til, at produkter omhandlet i artikel 1 importeres til deres område eller videresendes til en anden medlemsstat, hvis der ved de test, der er omhandlet i artikel 2, stk. 1, konstateres overskridelser af grænseværdierne.

Artikel 4

Afholdelse af udgifter

Alle udgifter i forbindelse med anvendelsen af denne beslutning afholdes af afsenderen, modtageren eller disses repræsentanter.

Artikel 5

Efterkommelse af denne beslutning

Medlemsstaterne underretter straks Kommissionen om de foranstaltninger, de træffer for at efterkomme denne beslutning.

Artikel 6

Revision

Denne beslutning tages op til revision på grundlag af de indonesiske kompetente myndigheders garantier og resultaterne af de test, som er omhandlet i artikel 2.

Artikel 7

Adressater

Denne beslutning er rettet til medlemsstaterne.

Udfærdiget i Bruxelles, den 21. marts 2006. På Kommissionens vegne Markos KYPRIANOU Medlem af Kommissionen

(1) EFT L 24 af 30.1.1998, s. 9. Senest ændret ved Europa-Parlamentets og Rådets forordning (EF) nr. 882/2004 (EUT L 165 af 30.4.2004, s. 1).

(2) EFT L 31 af 1.2.2002, s. 1. Senest ændret ved Europa-Parlamentets og Rådets forordning (EF) nr. 1642/2003 (EUT L 245 af 29.9.2003, s. 4).

(3) EFT L 268 af 24.9.1991, s. 15. Senest ændret ved tiltrædelsesakten af 2003.

(4) EFT L 77 af 16.3.2001, s. 1. Senest ændret ved forordning (EF) nr. 199/2006 (EUT L 32 af 4.2.2006, s. 34).